Keskustassa on hermo kireällä, eikä ihan syyttä. Pääministeri Juha Sipilän kuherruskuukausi median kanssa on päättynyt, eikä omakaan joukko enää niele kaikkea vatulointia.

Keskustan oma pää-äänenkannattaja Suomenmaa etsi Apollonkadun kirjahyllyyn hautautuneen kirjan, jonka Keskusta raapusti vuoden 2011 rökälemäisen vaalitappion jälkeen. Yksi vaalitappion syistä oli kirjan mukaan se, että Keskusta teki itse johtamassaan hallituksessa liian kokoomuslaista politiikkaa. Kuulostaako tutulta?

Keskustan sisällä Sipilän johtaman Keskustan politiikkaa on arvosteltu kovasanaisesti. Sipilän on väitetty hylänneen alkiolaisuuden – tuon Maalaisliitto–Keskustan ikiaikaisen doktriinin. Sivusta katsottuna asia näyttää juuri siltä, mutta alkiolaisuuden lisäksi Keskusta on kuopannut Sipilän johdolla myös toisen keskustalaisen tukipilarin eli aluepolitiikan.

Käsi ylös, joka olisi arvannut vuosi sitten, että juuri keskustalainen liikenneministeri romuttaa maakuntien junaliikenteen. Anne Berner (kesk.) ei tietenkään toimi omin päin. Hänellä on pääministeri Juha Sipilän siunaus. Tämä keskustalainen kaksikko romuttaa yhdellä päätöksellä vuosikymmenten työn, jota useat keskustalaiset yhdessä muiden puolueiden kanssa ovat tehneet kehittääkseen elinvoimaisia maakuntia.

Sipilän päätös sivuuttaa monta pitkän linjan keskustalaista poliitikkoa ja nostaa politiikan ulkopuolelta Berner ministeriksi herätti pahaa verta. Tupailloissakin tiedetään, että Keskustasta olisi löytynyt kokeneempia ja osaavimpia vaihtoehtoja maakuntien elinvoimaisuuden kannalta tärkeälle ministeripaikalle.

Sipilä on puolessa vuodessa ehtinyt kääntää takkinsa koulutuksessa, talouden sopeuttamisessa, kasvurahastossa, sairauspäivän karenssissa ja monessa muussa asiassa. Pahimpia soraääniä on saattanut hillitä se, että Maatilatalouden kehittämisrahastoon pumpataan kymmeniä miljoonia euroja. Hallituksen yksi kärkihanke tuntuukin olevan yhteisöllisyys poronhoidossa.

Miltä sitten näyttää prosessikaavio, jolla alkiolaisuutta on haudattu? Kun Santeri Alkio puhui köyhien asiasta, Mari Kiviniemi puhui vain asiasta. Juha Sipilä sen sijaan on siirtynyt puhumaan rikkaiden asiasta.

On aiheellista esittää kysymys: Mitä keskustasta jää jäljelle, kun ottaa alkiolaisuuden ja aluepolitiikan pois? Vastaus on kokoomus.

Mikä auttaisi Keskustan ja Sipilän AA-ongelmaan? Ehkä Keskustan pitäisi lähettää puheenjohtaja Juha Sipilä Alkiolaisuus ja aluepolitiikka -kerhoon, jossa tukihenkilöinä voisivat toimia Mauri Pekkarinen ja Paavo Väyrynen.

Keskusta on ajautunut vaalien jälkeen Juha Sipilän johdolla kirjaimellisesti väärille raiteille. Pari viikkoa sitten kaksi keskustan kansanedustajaa sanoi eduskunnan täysistunnossa, että nobelisteja ja kansainvälisiä talousasiantuntijoita ”ei kannata kuunnella”. Tämä sama ohje tuntuu ohjaavan myös pääministeri Sipilän toimintaa.

Santeri Alkio ei puhunut vatuloinnista vaan hänen tärkein viestinsä oli, että köyhän asiaa ei saa koskaan unohtaa. Nyt keskustajohtoinen hallitus tekee päätöksiä, jotka kurittavat sairaita työntekijöitä, työttömiä, opiskelijoita sekä pieni- ja keskituloisia eläkeläisiä. Eivätkä päätökset edes perustu tutkittuun tietoon. Päinvastoin.

Eduskuntaan tulvii jatkuvasti huolestuneiden suomalaisten viestejä. Ihmiset tuntevat tulleensa petetyiksi ja viesti on selvä: ”Emme me tällaista politiikka äänestäneet. Keskusta, Perussuomalaiset ja Kokoomus pettivät vaalilupauksensa.”

Hallitusneuvotteluissa Juha Sipilä kertoi medialle, kuinka hänestä tuntuu, että hallituksessa on vain yksi puolue. Juha Sipilä oli harvinaisen oikeassa. Se yksi puolue on kokoomus.